Bloedtrekvideo: Motoris reeds van dronkbestuur aangekla‘n Skermgreep uit die video. Die motoris in die sogenaamde bloedtrekvideo wat sedert die naweek op sosiale media versprei word, verskyn na verwagting Woensdag in die landdroshof in Randburg. Volgens kapt. Mavela Masondo, Gautengse polisiewoordvoerder, is die vrou Vrydag in hegtenis geneem. Sy word daarvan aangekla dat sy onder die invloed van drank bestuur het, het Masondo gesê. Maroela Media het vroeër berig die 25-jarige vrou het glo nie ŉ alkoholblaastoets geslaag nie, wat die Johannesburgse metropolisie genoodsaak het om haar in hegtenis te neem en na die Douglasdale-polisiestasie, in die noorde van Johannesburg, te neem. ŉ Metropolisielid moes die vrou glo vaspen sodat die bloedmonster van haar geneem kon word. ŉ Video is van die prosedure gemaak en op sosiale media versprei. Die Gautengse portefeuljekomitee oor gemeenskapsveiligheid het intussen ŉ ondersoek verwelkom wat die Johannesburgse metroraad na aanleiding van die voorval begin het. Die portefeuljekomitee het Dinsdag sy kommer uitgespreek oor die beweerde gebruik van uitermatige geweld terwyl die bloedmonster geneem is. “Die komitee doen ŉ beroep op wetstoepassers om nie in die uitvoering van hulle pligte inbreuk te maak op die regte van burgers nie, omdat sekere optrede as ŉ skending van menseregte, soos omvat in die Grondwet, gesien kan word,” het die komitee in ŉ verklaring gesê. “Die komitee doen ook ŉ beroep op burgers om met wetstoepassers saam te werk as daar billike gronde is om te vermoed dat iemand onwettig opgetree het.” Die komitee het gesê een van sy sleutelrolle is om as waghond van wetstoepassers in die provinsie op te tree en wetstoepassingsagentskappe verantwoordbaar te hou om te verseker Gautengse inwoners is veilig. Die komitee het gesê hy wag intussen op die uitslag van die interne ondersoek na die voorval en dat gepaste stappe teen die betrokke beamptes gedoen moet word, sou hulle verkeerd opgetree het. Die komitee het ook gevra dat die ondersoek so gou moontlik afgehandel moet word. Dr. Llewelyn Curlewis, ŉ strafregkenner, het vroeër aan Maroela Media gesê die metropolisie mag volgens die Strafproseswet daarop aandring dat ŉ persoon se bloed getrek word indien hulle vermoed dat ŉ misdaad gepleeg is – selfs as dié persoon hom of haar teësit. ŉ Persoon kan ook nie die verweer gebruik dat hy of sy bang is vir naalde en dat hul bloed om dié rede nie getrek mag word nie. “Die feit dat jy bang is vir ŉ naald beteken nié dat die polisie nie hulle ondersoekwerk kan doen nie. As dit het, sou almal daardie verskoning gebruik het om nie hulle alkoholinname te laat toets nie. Die strafproses gee die polisie die verweer sodat hulle hul werk kan doen,” het Curlewis gesê.